Neshta

**Neshta** — кампутарны вірус, які зьявіўся ў Рэспубліцы Беларусь у канцы 2005 году. Назва віруса ўтвараецца ад трансьлітарацыі беларускага слова *«не́шта»*. **Neshta** належыць да катэгорыі файлавых вірусаў — цяпер мала папулярнага віду шкодных праграмаў.

У базах антывірусных праграм Neshta вядомы, як *Virus.Win32.Neshta.a* («Антывірус Касьперскага»), *Win32.HLLP.Neshta* (Dr. Web), *Win32.Neshta* (ESET NOD32), *Win32.Neshuta* (Norton AntiVirus).

Фактычна, **Neshta** зьяўляецца першым беларускім вірусам, які атрымаў шырокае распаўсюджваньне (у асноўным, у самой Беларусі і краінах СНД). Пры тым, што вірус не ўтрымоўвае ў сабе разбуральнай функцыі, у першыя месяцы яго распаўсюджваньня вялікі лік кампутараў у Беларусі папакутаваў якраз ад яго лячэньня. Гэта было зьвязана з тым, што папулярныя антывірусы выдалялі сам вірус, але не вярталі некаторыя зьмененыя вірусам значэньні ў рэестры ў першапачатковы выгляд. У выніку, нармалёва працавалы да лячэньня кампутар пры спробе запусьціць любую праграму выдаваў стандартны дыялёг «Не атрымалася адкрыць наступны файл...».

## Тэхнічныя падрабязнасьці
Пры запуску заражанай праграмы на «чыстай» машыне вірус капіюе сваё цела ў файл *svchost.com* (памер — 41 472 байты) у дырэкторыі Windows. Пасьля гэтага рэгіструе гэты файл у сыстэмным рэестры па адрасе *HKCR\exefile\shell\open\command*, у выніку чаго запуск любога exe-файла на заражанай машыне будзе папярэднічацца запускам файла віруса. Затым вірус скануе даступныя лягічныя дыскі кампутара і заражае exe файлы, якія задавальняюць некаторым крытэрам (як правіла, гэтая пераважная большасьць exe-файлаў). Пасьля заражэньня праца кампутара не парушаецца.

Для ўзнаўленьня працаздольнасьці кампутара пасьля выдаленьня Neshta антывірусам можа спатрэбіцца зьмяніць значэньне ключа ў рэестры па адрасе *HKCR\exefile\shell\open\command* з *«%Windows%\svchost.com „%1“ %*»* на *«%1» %** — БЯЗ згадваньняў аб windows\svchost.com

## Пасланьне аўтара
Вядомыя дзьве вэрсіі віруса — «а» і «b». Вэрсія «a» ўтрымоўвае ў сабе пасланьне аўтара наступнага зьместу:

«Delphi-the best. Fuck off all the rest. Neshta 1.0. Made in Belarus. Прывiтанне ўсiм ~цiкавым~ беларус_кiм дзяўчатам. Аляксандр Рыгоравiч, вам таксама. Восень — кепская пара… Алiварыя — лепшае пiва! Best regards 2 Tommy Salo. [Nov-2005] yours [Dziadulja Apanas]»

У пасланьні аўтар перадае «найлепшыя пажаданьні» Томі Сала — брамніку зборнай Швэцыі па хакеі, у выніку памылкі якога ў чвэрцьфінальнай гульні на зімовай алімпіядзе 2002 году ў Солт Лэйк Сіці зборная Беларусі змагла выйсьці ў паўфінал.

## Факты
* У 2007-м годзе шырокую агалоску атрымаў выпадак заражэньня вірусам **Neshta** ўсяго кампутарнага парку беларускага банку «Тэхнабанк», у выніку якога кліенты банку на працягу некалькіх сутак не маглі праводзіць грашовыя апэрацыі. Паведамленьне аб дадзеным інцыдэнце зьявілася ў тэлевізійных навінах беларускага канала «ОНТ».
* Праваахоўныя органы Беларусі ў 2006 годзе заявілі аб намеры знайсьці й прыцягнуць да адказнасьці аўтара шкоднаснага кода, аднак дагэтуль імя аўтара **Neshta** невядома.
* Акрамя краін СНД, вірус распаўсюдзіўся (значна меней) на тэрыторыі ЗША, Канады, Польшчы, Нямеччыны, Бразыліі і іншых краін.
* На працягу ўсяго часу з моманту выяўленьня старонка з апісаньнем віруса **Neshta** ў «Віруснай энцыкляпэдыі» ўваходзіць у дзясятку самых наведвальных.

## Крыніцы

## Вонкавыя спасылкі
* «Вірусная энцыкляпэдыя» — апісаньне віруса **Neshta** ў «Віруснай энцыкляпэдыі»
* Neshta ў навінах
* Як змагацца зь вірусам Neshta

Катэгорыя:Вірусы і чарвякі